|  |
| --- |
| ***Директни плащания*** |

**1. ДФ „Земеделие“-РА издаде и публикува в Системата за електронни услуги (СЕУ) 60 726 уведомителни писма за извършена оторизация и изплатено финансово подпомагане по схеми и мерки за директни плащания, базирани на площ, за кампания 2020.** Земеделските стопани, регистрирани в системата, имат достъп до публикуваните писма от личния си профил. При изтеглянето на уведомителното писмо то се счита за връчено, като от следващия ден започва да тече 14-дневният срок, в който при несъгласие бенефициентите могат да го обжалват по реда на чл.81 и чл.133, ал.1 от АПК. Кандидатите за директни плащания, които все още нямат регистрация в СЕУ, могат да получат уведомителните си писма в Областна дирекция на ДФ „Земеделие“ по адрес на регистрация (за юридически лица и ЕТ) или по постоянен адрес (за физически лица).

**2. На 17 март 2022 г. беше изплатено подпомагането по схемата за преходна национална помощ за тютюн за кампания 2021.** Изплатените средства са в размер на 70 012 383 лв. и са насочени към 38 781 земеделски стопани, които са отглеждали сортовите групи „Каба Кулак“, „Бърлей“, „Виржиния“ и „Басми“ през референтния период 2007 – 2009 г. Размерът на ставките по схемата е определен със [заповед](https://dfz.bg/assets/22459/Zapoved_stavki_tutun.pdf) на министъра на земеделието на следните нива: при сортова група „Басми“ за количества до 1 тон включително, ставката е 2,07 лв./кг (1,34 лв. + 0,73 лв.), за количества от 1 тон до 2 тона ставката е 2,01 лв./кг (1,34 лв. + 0,67 лв.), за количества над 2 тона - по 1,34 лв./кг. Размерът на плащането за сорт „Каба Кулак“ е 1,05 лв./кг, за сорт „Бърлей“ е 0,77 лв./кг, а за „Виржиния“ е 0,61 лв./кг. Право на подпомагане по схемата имат земеделски стопани, които са отглеждали тютюн през поне една от годините, включени в референтния период - 2007 – 2009 г. Продукцията им следва да е изкупена и премирана по реда на Закона за тютюна и тютюневите изделия.

|  |  |
| --- | --- |
| ***ОСП 2023-2027 г.*** |  |

**3.** **На 14 март 2022 г. се проведе заседание на Специалния комитет по селско стопанство.** ЕК представи документ относно стратегическите планове, който представя „общностната част“ на решенията на държавите членки. Документът не съдържа оценка на ЕК, а представя наблюденията на Комисията. До момента са получени 27 стратегически планове, като не всички са подадени в определения в регламента срок. Първите 19 стратегически планове са в един пакет, с цел равно третиране на държавите членки и прилагането на последователен подход. Следващите планове ще се обработват съгласно срока на подаване. Правят се опити за обединяване на няколко стратегически планове в пакет, когато е възможно. Писмата до държавите членки ще се одобрят от Колежа, а процедурата се очаква да приключи на 30 март. След това писмата ще бъдат публикувани в Официален вестник и на специализирания сайт. След изпращане на писмата ще се организират двустранни срещи за изясняване на отделните елементи. ЕК ще бъде на разположение за обсъждане на отворени въпроси, като няма да дава приоритет на спазването на сроковете пред качеството. След изпращане на писмата, часовникът спира. Повечето държави- членки отбелязаха колко е важно стратегическите планове да бъдат одобрени в срок, за да може да се приеме националното законодателство, а фермерите да бъдат информирани относно правилата и да планират своята производствена дейност през 2023 г. Делегациите поискаха процесът на одобрение да бъде прозрачен, обективен, гарантиращ равно третиране на всички държави-членки и на базата само на правнообвързващи текстове. Някои държави- членки поставиха под въпрос дали плановете могат да бъдат адаптирани или актуализирани, за да се отчете пазарната ситуация след войната в Украйна. ЕК е наясно, че никой не е очаквал такова развитие в Украйна, но обърна внимание, че трябва да продължи да се работи в двете направления – хранителна сигурност и реализиране на целите на Зелената сделка

**4.** **Интервенцията „Допълнително подпомагане на доходите за млади земеделски стопани“** **е част от стратегическия план на България**. Анализът на развитието на селското стопанство и хранително-вкусовата промишленост и данните на НСИ показват, че всяка година селата в България губят от своя човешки потенциал приблизително с 1,6%. Този процес е съпроводен с постоянно застаряване и влошаване на възрастовата структура на селското население. Заплащането на труда в земеделието е по-ниско отколкото в останалата част на икономиката, което се дължи на ниската добавена стойност на единица площ, както и на заплащане в сектора, съобразено със средното за района, страната и вида на труда. През 2016 г. средно на 1 годишна работна единица (ГРЕ) в стопанство на млад фермер се падат по 20.3 ха използвана земеделска площ (при средно- 17.6 ха) и 5,5 животински единици. Въпреки, че производителността на труда в стопанствата на младите фермери е по-висока от тази в останалите стопанства, тя продължава да бъде доста по-ниска от постигнатото средно равнище на производителността на труда в ЕС-27. Анализът на развитието на селското стопанство и ХВП показва, че заедно с неблагоприятната възрастова структура на работната сила в земеделието, проблем е нейното ниско квалификационно равнище. По данни на Евростат, от всички управители на земеделски стопанства през 2007 г., 85% са с най-ниска степен на квалификационно ниво (0-2). За 10-годишния изследван период обхватът на лицата с това квалификационно равнище намалява на 72.3% през 2016 г. Този факт сам по себе си е положителен сигнал за редуциране на неквалифицираната земеделска заетост. Въпреки това, обстоятелството, че близо една трета от всички мениджъри остават без никаква квалификационна подготовка, а останалата част са с най-ниска показва, че този проблем продължава да стои с особена острота пред работната сила в отрасъла. Интервенцията допринася за специфична цел 7 от Регламента за стратегическите планове: Привличане и подкрепа на млади земеделски стопани и нови земеделски стопани и улесняване на устойчивото развитие на стопанска дейност в селските райони. Специфичната цел на интервенцията е свързана с привличане и задържане на повече млади фермери в селските райони, с цел обновяване на поколенията, чрез допълнително подпомагане на техните доходи. Предвижда се подпомагане под формата на годишно необвързано плащане на допустим хектар в размер на 100 евро/ха. Плащането е добавка към базовото плащане. Годишното плащане ще бъде за всички допустими за подпомагане площи в стопанството, заявени за основно подпомагане на доходите за устойчивост, изплатено допълнително към основното подпомагане. Подпомагането отразява нуждата от увеличаване на мотивацията на младите земеделски стопани за привличане и запазване в сектора. Подпомагането ще допринесе за устойчивото развитие на стопанска дейност в селските райони и ще повиши тяхната конкурентоспособност. Официалната процедура по консултациите по стратегическите планове на всички държави членки, в т.ч. и на България предстои, за окончателно приемане на плановете за земеделие за следващия програмен период.

**5.** **Интервенция „Плащания за малки земеделски стопани“ е планирана в стратегическия план по ОСП.** Интервенцията „Плащания за малки земеделски стопани“ е опростена алтернатива за плащане на кръгли суми на земеделски стопани, при облекчени административни условия и с по-голяма добавена стойност за фермерите. Бенефициентите на кръгла сума няма да бъдат освободени от изискванията за условност, схемата не е допълняема на другите, не би могла да бъде обвързана с животни, или с еко-схеми, като допълнителен качествен елемент, създаващ условие за по-високо плащане. Интервенцията таргетира дребните земеделски стопани на ежегодна база, които са подали заявление по базовата схема. Кандидатите по схемата следва да изпълняват минималните изисквания за получаване на директни плащания, за да могат да се възползват от целевото подпомагане. По този начин ще се осъществи подпомагане за достатъчно надеждни земеделски доходи и устойчивост и ще се подобри продоволствената сигурност. С оглед на уязвимостта на дребните земеделски стопани и важността на запазването им в земеделските райони, се предвижда годишно плащане под формата на еднократна сума от 1250 евро, която заменя директните плащания. Годишното плащане отразява потребността от подпомагане на доходите на земеделските стопани, с цел сближаването им със средното равнище на доходи в другите сектори в икономиката, както и необходимостта от повишаване на ефективността на подкрепата и увеличаване на икономическия потенциал на малките и средни стопанства. Според данни от SWOT-анализа, най-голям е броят на земеделските стопанства до 2 000 евро стандартна продукция (СП), които са дребни натурални стопанства без възможности за подобряване на техническата осигуреност, модернизация, пазарен достъп и без потенциал за кандидатстване за обществена подкрепа. Този сегмент е важно да бъде подкрепен, с оглед на запазването му. Следва да се вземе предвид, че към 2018 г. по данни на ИСАК кандидатите по ДЗС представляват 7,98 % от кандидатите по СЕПП, като общо те стопанисват по- малко от 0.20 % от общата площ по СЕПП. За кампания 2019 бенефициерите по ДЗС са общо 3396, като 2307 от тях са със закръгляния на плащанията до 500 евро. Средната площ, с която са кандидатствали дребните земеделски стопани е 1,55 ха. Цялата заявена площ от ДЗС е 5255 ха, или приблизително 0,15 % от обработваемите площи в България. Извън заявяването по схемата следва да се има предвид, че в стопанствата с до 10 хектара обработваема земя попада малко над 2% от обработваемите площи, а в стопанствата до 15 хектара – малко над 3% от обработваемите площи. Малката площ, която стопанисват дребните фермери, носи малък екологичен ефект, респективно- оказва незначително въздействие върху спазването на стандартите в рамките на предварителните условия. Във връзка с това, малките земеделски стопани- бенефициенти по интервенцията ще подлежат на опростена система за контрол във връзка със спазването на предварителните условия съгласно чл. 83(2) а) и чл. 83 (6) е) от Хоризонталния регламент. Официалната процедура по консултациите по стратегическите планове на всички държави членки, в т.ч. и на България предстои, за окончателно приемане на плановете за земеделие за следващия програмен период**.**

|  |  |
| --- | --- |
| ***Още от ЕС и света*** |  |

**6. Комисията вече е започнала да осъществява проверка на въздействието върху селските райони, изискване, което е залегнало в дългосрочната визия за селските райони.** Това заяви Януш Войчеховски, европейски комисар по земеделието на 16 март 2022 пред евродепутати от комисиите по AGRI и REGI. Той напомни, че съобщението за дългосрочната визия за селските райони от 30.06.2021 г. е първа стъпка към постигане на целите за по-силни, по-добре свързани, устойчиви и проспериращи селски райони до 2040 г. Пактът за селските райони и Планът за действие на ЕС за селските райони са основните компоненти, които ще направят възможно постигането на тези цели. Януш Войчеховски подчерта, че вече са предприети и конкретни стъпки за стартиране на обсерватория за селските райони... и извършване на проверката на въздействие върху селските райони. По отношение на проверката върху селските райони, той уточни, че вече са актуализирани набора от инструменти на Комисията за по-добро регулиране и са установени инструментите за оценка на териториалното въздействие. Също така е прегледана работната програма на Комисията, за да се идентифицират инициативи, изискващи проверката на селските райони. Януш Войчеховски, отбеляза, че пълните предложения за пакта за селските райони ще бъдат представени на предстоящата конференция на 15-16 юни 2022 г. „За нас пактът за селските райони има три цели“, обясни той. „Първо, той ще действа като рамка за обединяване на заинтересованите страни с всички нива на управление на европейско, национално, регионално и местно ниво. Второ, това създава дългосрочен процес, който ще съпътства изпълнението на визията до 2040 г. Пактът също така ще „осигури форум за гласовете на селските райони, които да бъдат чути по-забележимо от политиците и обществото“. Той напомни на евродепутатите от двете комисии, че „в момента оценяваме проектите на стратегически планове за ОСП“ с акцент върху „специфичните цели от най-голямо значение за визията за селските райони“.